## Odluka Agencije za elektoničke medije klasa: 612-12/11-05/0012, urbroj: 567-02/01-11-10 od 3. studenoga 2011.

### NN 126/2011 (9.11.2011.), Odluka Agencije za elektoničke medije klasa: 612-12/11-05/0012, urbroj: 567-02/01-11-10 od 3. studenoga 2011.

AGENCIJA ZA ELEKTRONIČKE MEDIJE

2552

Vijeće za elektroničke medije u sastavu Zdenko Ljevak, predsjednik Vijeća, Ernest Strika, zamjenik predsjednika te Damir Hajduk, Zdravko Kedžo, Olga Ramljak, Ljubomir Stefanović i Marija Udiljak kao članovi Vijeća, u postupku nadzora nad radom nakladnika radija – Radio Trogir d.o.o. Trogir, na temelju članka 76. stavka 1. točke 4. i 9. Zakona o elektroničkim medijima (»Narodne novine« broj 153/09 i 84/11) na 76-11 sjednici održanoj 26. listopada 2011., donijelo je sljedeću

ODLUKU

I. Privremeno, na rok od sedam (7) dana, oduzima se koncesija za obavljanje djelatnosti pružanja medijske usluge radija na području grada Trogira (L-TR) nakladniku radija – trgovačkom društvu Radio Trogir d.o.o. Trogir, OIB: 30758428289.

II. Nalaže se nakladniku da u rok od sedam (7) dana ispuni uvjete za obavljanje djelatnosti pružanja medijske usluge radija iz članka 22. stavak 2. Zakona o elektroničkim medijima koji se odnosi na posebne kadrovske uvjete, podmiri naknadu za koncesiju u iznosu od 21. 028,61 kuna te uskladi emitiranje programa s programskom osnovom na temelju koje mu je dana koncesija za obavljanje djelatnosti pružanja medijske usluge radija na području grada Trogira (L-TR).

III. Ova odluka stupa na snagu danom donošenja i objavit će se u »Narodnim novinama«.

Obrazloženje

Vijeće za elektroničke medije na 16-09 sjednici održanoj 23. travnja 2009. godine donijelo je Odluku o davanju koncesije za obavljanje djelatnosti pružanja medijske usluge radija, na području grada Trogira (L-TR), trgovačkom društvu Radio Trogir d.o.o. Trogir Koncesija je dana na rok od 9 godina.

Po donošenju odluke trgovačko društvo Radio Trogir d.o.o. Trogir obavio je tehnički pregled te su, sukladno odredbama Zakona o elektroničkim medijima, Agencija za elektroničke medije, Hrvatska agencija za poštu i elektroničke komunikacije te Radio Trogir d.o.o. Trogir sklopili Ugovor o koncesiji za obavljanje djelatnosti radija na području grada Trogira (L-TR) br. R – 0022/09.

Člankom 69. stavkom 1. točkom 12. Zakona o elektroničkim medijima propisano je da Vijeće osigurava nadzor nad provedbom odredbi o programskim načelima i obvezama utvrđenim ZEM-om i posebnim zakonom te je slijedom toga, a u okviru redovnog nadzora, izvršen nadzor nad radom nakladnika Radio Trogir u periodu od 18. – 20. svibnja te 27. svibnja 2011. godine.

Nadzorom su u programskoj shemi utvrđena su veća odstupanja, budući da u analiziranim terminima programa nije emitiran velik broj emisija koje su predviđene programskom shemom. Lokalne informacije u programu su nedovoljno zastupljene. Informativne emisije donose uglavnom globalne vijesti iz zemlje i svijeta. Na temelju analiziranih programa zaključeno je da nakladnik ne može ispuniti odredbu članka 36. stavka 6. Zakona o elektroničkim medijima, prema kojoj nakladnik radija ili televizije na lokalnoj razini najmanje 10 posto tjednoga vremena objavljivanja mora posvetiti objavljivanju lokalnih vijesti i obavijesti s područja koncesije. Utvrđeno je više primjera prekršaja odredbe članka 29. stavka 1. Zakona o elektroničkim medijima, prema kojoj oglašavanje i teletrgovina moraju biti lako prepoznatljivi i razlikovati se od uredničkoga sadržaja, odnosno moraju biti jasno odvojeni od drugih dijelova programa. Nakladnik povremeno ne odvaja oglašavanje od uredničkog sadržaja.

Po zaključku sjednice Vijeća dana 29. lipnja 2011. godine nakladniku je poslano upozorenje klasa: 612-12/11-05/0022, urbroj: 567-02-11-02, o nepoštivanju programske osnove te je zatražena dostava očitovanja o utvrđenome.

Dana 8. srpnja 2011. godine zaprimljena je prijava bivše radnice nakladnika Radio Trogir d.o.o. Trogir u kojoj se u bitnome navodi:

Prošli tjedan svi djelatnici radija su napustili ovu postaju uključujući i mene. Nismo primili sedam plaća, zadnju smo potpisali za 11 mjesec prošle godine. Ovim putem želim vam dat do znanja da radio postaja Trogir 95,6 Mhz u zadnje dvije godine nije zadovoljavala uopće minimalne kadrovske uvjete, nije ispunjavala programsku shemu, nije se vodio očevidnik kako treba a ni snimao program, tehnika nam je zastarjela, nismo imali glavnog urednika, a tu i tamo bi se pojavio školovani novinar, ali kratko. U zadnju godinu dana nismo imali ni jednu specijaliziranu emisiju pa se nismo drugu godinu za redom prijavili na javni natječaj za pluralizam. U zadnje dvije godine često su nam, zbog neplaćenih računa isključivani telefoni, internet pa i struja, tako da su uvjeti za rad postali nemogući. Napustili smo radio tako da je postaja bez djelatnika. Vlasnik se trudi pronaći nove radnike a nama odbija isplatiti plaće...

Dana 11. srpnja 2011. godine Agencija je dopisom klasa: 612-12/11-05/0012, urbroj: 567-02-11-04, od Hrvatske agencije za poštu i elektroničke komunikacije zatražilo izvješće emitira li nakladnik Radio Trogir d.o.o. program sukladno tehničkim parametrima na temelju kojih im je dana koncesija.

Hrvatska agencija za poštu i elektroničke komunikacije u dopisu klasa: 344-07/11-08/49, urbroj: 376-09-11-02 DŽ od 21. srpnja 2011., koji je Agencija zaprimila 25. srpnja 2011. navela:

Djelatnici KMS Split HAKOM-a obavili su kontrolu tehničkih parametara Radio Trogira i to izlaskom na objekt Vlaška, uvidom u vrstu, smjer, visinu i polarizaciju antene te tip uređaja i njegovu snagu očitanu na instrumentu ugrađenom na odašiljaču. Kontrolom je utvrđeno da svi tehnički parametri u potpunosti odgovaraju tehničkim parametrima iz Javnog natječaja odnosno valjane Dozvole za uporabu radiofrekvencijskog spektra u radiodifuziji Broj RT-00269/2009. Napominjemo da posebna mjerenja nisu obavljena jer planirani izvanredni tehnički pregled nije bilo moguće obaviti jer su prostorije Radio Trogira bile zaključane (nitko ne odgovara na kucanje po vratima) te se nitko ne javlja na telefone Radio Trogira. Radio Trogir, na dodijeljenoj frekvenciji, emitira samo glazbu s povremenim najavama Slušate ljetni đir Radio Trogira.

Sukladno zaključku sjednice Vijeća 19. kolovoza 2011. godine od nakladnika Radio Trogir d.o.o. Trogir dopisom klasa: 612-12/11-05/0012, urbroj: 567-02/01-11-06 zatražena je dostava snimki emitiranog programa za dane 10., 12. i 16. kolovoza 2011. godine ali nakladnik po njemu nije postupio.

Dana 15. rujna 2011. godine obavljen je neposredni nadzor nad radom nakladnika u prostorijama Radio Trogira d.o.o., Blaža J. Trogiranina 13. Nadzorom je utvrđeno da kod nakladnika rade 2 novinara i 2 tehničara bez glavnog urednika, a s radom su započeli 1. rujna 2011. nakon prekida u srpnju i kolovozu 2011. godine i program emitiraju od 8.00 do 15 sati. Nadalje je utvrđeno da nitko nije u stalnom radnom odnosu već rade na Ugovor o djelu ili autorski ugovor. Naknadno se javio gospodin koji se predstavio kao glavni urednik nakladnika počevši od 1. rujna 2011. godine. Na zahtjev članova Vijeća uručene su snimke i očevidnici emitiranog programa za 13. i 14. rujna 2011. godine te programska shema.

Analiza programa na dostavljenim snimkama utvrđeno je:

Za oba analizirana dana, 13. i 14. rujna 2011. godine nakladnik Radio Trogir d.o.o. nije dostavio cjelovite snimke programa od 0.00 do 24.00 sata. Emitirani program 13. i 14. rujna 2011. u skladu je s očevidnikom za one termine za koje postoje snimke i koje je bilo moguće provjeriti. Program se sastojao od Vijesti, servisnih informacija, oglasa, glazbenih želja i vrlo kratkih priloga. Prosječno trajanje emisije Vijesti je 2 minute, Središnje vijesti traju 5 minuta, a novosti u 15 sati – 2 minute. Prilozi ne traju više od 1 minute. U programu nisu zastupljene dulje tematske emisije. Nakladnik ne emitira program u skladu s programskom shemom, od 0.00 do 24.00 sata. Stvarno vrijeme emitiranje trebalo bi biti od 7.00 do 24.00 sata, a na dostavljenim snimkama emitira se program od 8.00 do 15.00 sati. U oba dana poslije 15 sati ne emitira se nijedna emisija predviđena programskom shemom.

Člankom 22. stavkom 2. Zakona o elektroničkim medijima propisano je da za obavljanje djelatnosti pružanja medijskih usluga radija pored općih i programskih uvjeta propisanih Zakonom, nakladnik mora ispuniti posebne tehničke, prostorne, financijske i kadrovske uvjete. Nadalje, Pravilnik o minimalnim uvjetima za obavljanje audio i audiovizualnih medijskih usluga i vođenju očevidnika (»Narodne novine« broj 66/10) u članku 10. propisno je da za obavljanje djelatnosti medijskih usluga, pružatelj mora osigurati minimalne kadrovske uvjete i to:

– mora imati glavnog urednika koji je novinar i u radnom je odnosu na neodređeno vrijeme;

– direktor/predsjednik uprave/ravnatelj pružatelja medijske djelatnosti i glavni urednik mogu biti ista osoba;

– mora imati jednu tehničku osobu u radnom odnosu na neodređeno vrijeme.

Člankom 75. stavkom 4. Zakona o elektroničkim medijima propisano je da se za koncesiju plaća naknadu u korist državnog proračuna Republike Hrvatske. Uvidom u Registar koncesija Ministarstva financija 26. listopada 2011. je utvrđeno da navedeni nakladnik nije platio koncesiju u iznosu od 21.028,61 kn, odnosno rate u iznosu od 1.950,00 kn koje su dospijevale: 27. srpnja 2009., 27. listopada 2009., 27. siječnja 2010., 27. travnja 2010., 27. srpnja 2010., 27. listopada 201., 27. siječnja 2011., 27. travnja 2011., 27. srpnja 2011.

Kako je člankom 76. stavkom. 1. točkama 4. i 9. Zakona o elektroničkim medijima propisano da Vijeće za elektroničke medije donosi odluku o privremenom ili trajnom oduzimanju koncesije pružatelju medijskih usluga ako utvrda da nakladnik televizije i/ili radija više ne ispunjava uvjete za obavljanje djelatnosti iz članka 22. citiranog Zakona odnosno da pružatelj medijskih usluga nije platio naknadu za koncesiju više od 2 puta uzastopno ili općenito neuredno plaća naknadu za koncesiju, to je Vijeće za elektroničke medije donijelo odluku o privremenom oduzimanju koncesije.

Slijedom navedenoga odlučeno je kao u izreci.

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred Upravnim sudom Republike Hrvatske u roku od 30 dana od dana primitka odluke. Tužba se predaje ili šalje neposredno sudu Republike Hrvatske u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/11-05/0012
Urbroj: 567-02/01-11-10
Zagreb, 3. studenoga 2011.

Agencija za elektroničke medije
Vijeće za elektroničke medije
Zdenko Ljevak, dipl. ing., v. r.

Odluka, NN 126/2011-2552